**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL DIDŽIAUSIO LEISTINO VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, PAREIGYBIŲ SKAIČIAUS KLAIPĖDOS MIESTO SAVIVALDYBĖS ADMINISTRACIJOJE NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Sumažinti didžiausią leistiną valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, pareigybių skaičių, nuo 2018 m. liepos 1 d. iki 438,5 pareigybių.

Klaipėdos miesto savivaldybės tarybos 2017 m. spalio 19 d. sprendimu Nr. T2-234 „Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo“ nuo 2017 m. lapkričio 2 d. nustatytas didžiausias leistinas valstybės tarnautojų ir darbuotojų, dirbančių pagal darbo sutartis, pareigybių skaičius Klaipėdos miesto savivaldybės administracijoje – 456,5.

Nuo 2018 m. liepos 1 d. įsigaliojus Lietuvos Respublikos vaiko teisių apsaugos pagrindų įstatymo pakeitimams, už vaiko teisių apsaugos politiką atsakys, jos įgyvendinimą koordinuos, šeimos politiką formuos ir jos įgyvendinimą koordinuos Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos, todėl bus panaikintas Vaiko teisių apsaugos skyrius, kuriame yra patvirtintos 22 valstybės tarnautojų ir darbuotojų, dirbančių pagal darbo sutartis, pareigybės.

Siekiant tinkamai organizuoti Klaipėdos miesto savivaldybės administracijos darbą, keičiamas didžiausias leistinas valstybės tarnautojų ir darbuotojų, dirbančių pagal darbo sutartis, pareigybių skaičius Klaipėdos miesto savivaldybės administracijoje, panaikinant 18 pareigybių iš 22, paliekant 4 pareigybes ir įsteigiant po dvi pareigybes Socialinių reikalų departamente ir Urbanistinės plėtros departamento Geodezijos ir GIS skyriuje.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 10 punkte nurodyta, kad išimtinė savivaldybės tarybos kompetencija yra savivaldybės administracijos struktūros, nuostatų ir darbo užmokesčio fondo tvirtinimas, didžiausio leistino valstybės tarnautojų pareigybių ir darbuotojų, dirbančių pagal darbo sutartis, skaičiaus savivaldybės administracijoje nustatymas savivaldybės administracijos direktoriaus siūlymu mero teikimu.

**2.1. Įsteigti dvi vyriausiųjų specialistų pareigybes Socialinių reikalų departamente.**

Nuo 2018 m. liepos 1 d. įsigaliojus Lietuvos Respublikos vaiko teisių apsaugos pagrindų įstatymo pakeitimams, ne visos Vaiko teisių apsaugos skyriaus funkcijos bus perduotos Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos (toliau – Tarnyba). Savivaldybių administracijos turės pareigą organizuoti savo savivaldybės teritorijoje globėjų (rūpintojų) ir įtėvių paiešką, priimti asmenų, norinčių tapti globėjais (rūpintojais) ar įtėviais, prašymus, organizuoti šių asmenų pasirengimą vaiko globai (rūpybai) ar įvaikinimui, Tarnybos teritoriniam skyriui nustačius tos savivaldybės teritorijoje tėvų globos netekusį vaiką, organizuoti šiam vaikui laikinojo globėjo (rūpintojo) parinkimą ir paskyrimą (vaiko laikinąją globą (rūpybą) nustatyti ir vaiko laikinąjį globėją (rūpintoją) paskirti turės savivaldybės administracijos direktorius), taip pat organizuoti vaiko laikinojo globėjo (rūpintojo) atleidimą ar nušalinimą nuo pareigų bei laikinosios globos (rūpybos) panaikinimą. Parenkant vaikui laikinąjį globėją (rūpintoją), savivaldybių administracijos turės pareigą bendradarbiauti su BĮ Klaipėdos miesto šeimos ir vaiko gerovės centru, Tarnybos teritoriniu skyriumi, o tuo atveju, jeigu toje savivaldybėje nebus fizinių asmenų, šeimynų ar budinčių globotojų galinčių laikinai globoti (rūpintis) vaiką, savivaldybių administracijos turės bendradarbiauti tarpusavyje ieškant vaikui laikinąjį globėją (rūpintoją) kitoje savivaldybėje.

Atsižvelgiant į praėjusių metų Vaiko teisių apsaugos skyriaus parengtų teikimų ir Administracijos direktoriaus įsakymų projektų skaičių (132) bei siekiant tinkamai organizuoti likusių be tėvų globos vaikų laikinąją globą (rūpybą), įsteigiamos dvi Socialinių reikalų departamento vyriausiųjų specialistų (karjeros valstybės tarnautojų) pareigybės nuo 2018 m. liepos 1 d. (pareigybės finansuojamos iš savivaldybės biudžeto).

**2.2. Įsteigti dvi pareigybes Urbanistinės plėtros departamento Geodezijos ir GIS skyriuje.**

Geodezijos ir kartografijos įstatymo 6 straipsnio 1 dalyje savivaldybėms pavesta atlikti geodezijos ir kartografijos darbus. Vadovaujantis Lietuvos Respublikos vietos savivaldos įstatymo 7 straipsnio 38 dalies nuostatomis nuo 2018 m. savivaldybių erdvinių duomenų rinkinio tvarkymas priskirtas prie valstybinių (valstybės perduotų savivaldybėms) funkcijų.

Urbanistinės plėtros departamento Geodezijos ir GIS skyrius turės atlikti šias funkcijas: tvarkyti savivaldybės erdvinių objektų rinkinius pagal patvirtintus techninius reglamentus ir specifikacijas, kaupti ir sisteminti (integruoti) savivaldybės erdvinius duomenis duomenų bazėje bei kaupti šių erdvinių duomenų skaitmeninį archyvą, teikti naudotojams savivaldybės geodezinę ir kartografinę medžiagą savivaldybės administracijos direktoriaus nustatyta tvarka, ruošti ataskaitas dėl į savivaldybės erdvinių duomenų rinkinį integruotų topografinių planų erdvinių duomenų kiekių, ruošti pasiūlymus dėl savivaldybės erdvinių duomenų rinkinio tvarkymo, užtikrinti duomenų, tvarkomų informacinėje sistemoje naudojant taikomąsias programas, teisingumą ir slaptumą.

Siekiant tinkamai įgyvendinti valstybinę (valstybės perduotą savivaldybėms) funkciją bei atsižvelgiant į vidutinius šešerių metų savivaldybėms pateiktų derinti topografinių planų kiekius, Urbanistinės plėtros departamento Geodezijos ir GIS skyriuje įsteigiamos dvi darbuotojų, dirbančių pagal darbo sutartis, pareigybės nuo 2018 m. liepos 1 d. (pareigybės finansuojamos iš valstybės biudžeto specialiųjų tikslinių dotacijų).

**3. Kokių rezultatų laukiama.**

Nustačius didžiausią leistiną valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, skaičių, bus užtikrintas tinkamas teisės aktų, valstybinių funkcijų įgyvendinimas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Naujai steigiamų pareigybių darbo užmokesčiui reikalingos lėšos:

5.1. iš savivaldybės biudžeto: 2018 metams – 11702,12 Eur (su Sodros mokesčiais – 15298,18 Eur), 2019 metams – 23404,23 Eur (su Sodros mokesčiais – 30596,36 Eur);

5.2. iš valstybės biudžeto specialiųjų tikslinių dotacijų: 2018 metams ­ 7950,00 Eur (su Sodros mokesčiais – 10393,04 Eur), 2019 metams – 15900,00 Eur (su Sodros mokesčiais – 20786,07 Eur).

**6. Lėšų poreikis sprendimo įgyvendinimui.**

Darbo užmokesčiui reikalingos lėšos:

6.1. iš savivaldybės biudžeto: 2018 metams - 15298,18 Eur (su Sodros mokesčiais), 2019 metams – 30596,36 Eur (su Sodros mokesčiais);

6.2. iš valstybės biudžeto specialiųjų tikslinių dotacijų: 2018 metams – 10393,04 Eur (su Sodros mokesčiais), 2019 metams – 20786,07 Eur (su Sodros mokesčiais).

Lėšų poreikis paskaičiuotas vadovaujantis Lietuvos Respublikos Vyriausybės 2003 m. kovo 3 d. nutarimu Nr. 280 „Dėl valstybės tarnautojų ir darbuotojų, gaunančių darbo užmokestį iš Lietuvos Respublikos valstybės biudžeto, savivaldybių biudžetų ir valstybės piniginių fondų, darbo užmokesčio fondo apskaičiavimo metodikos patvirtinimo“ patvirtinta metodika.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – užtikrintas tinkamas teisės aktų įgyvendinimas ir funkcijų atlikimas. Neigiamos pasekmės – nenumatyta.

PRIDEDAMA:

1. Teisės aktų išrašas, 1 lapas.
2. Klaipėdos miesto savivaldybės tarybos 2017 m. spalio 19 d. sprendimo Nr. T2-234 „Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo“ kopija, 1 lapas.
3. Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos 2018 m. gegužės 11 d. rašto Nr. S-2905 “Dėl teisės aktų, reglamentuojančių vaiko globos (rūpybos) organizavimą, įgyvendinimo” elektroninio dokumento nuorašas, 7 lapai.
4. Lietuvos Respublikos žemės ūkio ministro 2018 m. birželio 1 d. įsakymas Nr. 3D-349 „Dėl 2018 m. valstybės biudžeto specialiųjų tikslinių dotacijų, skiriamų savivaldybių biudžetams Žemės ūkio ministerijos kuruojamai valstybinei (valstybės perduotai savivaldybėms) savivaldybės erdvinių duomenų rinkinio tvarkymo funkcijai atlikti“, 6 lapai.

|  |  |
| --- | --- |
| Savivaldybės administracijos direktorius | Saulius Budinas |